Illum ma nistax nibda l-konferenza tagħna mingħajr ma l-ewwel nagħti ġieħ lill-ġurnalista Daphne Caruana Galizia, li nqatlet b'bomba fil-karozza f'Malta nhar it-Tnejn. Ninsab konvint li l-awtoritajiet Maltin ser jagħmlu dak kollu li huwa fis-setgħa tagħhom biex jinvestigaw u jikxfu ċ-ċirkustanzi kollha ta' dan ir-reat waħxi. F'dan il-mument straordinarju, niftakru fil-ġurnalisti kollha li tilfu ħajjithom fit-twettiq tal-missjoni tagħhom. Jien stess kont ġurnalist għal ħafna snin u għalhekk naf x'intom tħossu llum. Ejja nosservaw minuta silenzju għal Daphne Caruana Galizia. Rigward il-ħidma tagħna llum. Għal darb' oħra, is-Summit Soċjali Tripartitiku sar fil-kuntest ta' aħbarijiet ekonomiċi pożittivi. L-ekonomija Ewropea finalment qed terġa' tieħu r-ruħ. It-tkabbir tal-PDG fl-Unjoni Ewropea huwa 'l fuq minn 2 fil-mija, il-qgħad naqas għal anqas minn 8 fil-mija. Iż-żona tal-euro qed tirreġistra r-rata l-aktar mgħaġġla ta' tkabbir mill-2011. Fil-fatt, l-irkupru Ewropew m'għadux irkupru iżda wieħed ta' espansjoni ekonomika Ewropea. Fil-qosor, l-storja tas-suċċess ekonomiku tal-2017. Issa huwa l-kompitu komuni tagħna li niżguraw li l-benefiċċji tat-tkabbir ekonomiku jitqassmu bl-aktar mod mifrux possibbli. U din hija r-raġuni għaliex fil-laqgħa tagħna illum iddiskutejna, f'termini konkreti ħafna, kif is-sħab soċjali jistgħu jkunu involuti aħjar fit-tfassil tal-politiki nazzjonali. Nibqa' konvint illi huwa biss billi jitqiesu l-fehmiet tas-sħab soċjali li nistgħu nagħmlu progress reali. Dan huwa importanti b'mod partikolari fl-era diġitali ta' llum, fejn iċ-ċittadini, żgħażagħ u anzjani, jeħtieġ li jkunu mgħammra bil-ħiliet neċessarji biex jirnexxu. Huwa għalhekk li llum iddiskutejt dan mhux biss mas-sħab soċjali iżda wkoll mal-mexxejja Ewropej waqt is-Summit Diġitali f'Tallinn. U għada, waqt il-laqgħa tal-Kunsill Ewropew, l-ispirtu ta' Tallinn ser jixpruna d-deċiżjonijiet politiċi tagħna. Il-mexxejja ser jiddiskutu wkoll il-migrazzjoni. Kif ilkoll tafu, il-gvern Taljan taħt it-tmexxija tal-Prim Ministru Gentiloni beda jrażża, b'mod effettiv, il-flussi kbar fil-Mediterran Ċentrali li rajna mill-2014 'l hawn. Huwa mertu tal-Italj li n-numru ta' migranti irregolari u l-imwiet fuq il-baħar finalment qed jonqsu. Iżda li nibqgħu grati lejn l-Italja u daqshekk, mhux biżżejjed. L-Unjoni Ewropea issa trid tintesifika l-isforzi tagħha biex tgħin. L-Istati Membri tagħna għandhom ikunu lesti li jpoġġu aktar flus fil-Fond Fiduċjarju għall-Afrika. U l-Kummissjoni Ewropea, li qiegħda tamministra dan il-Fond, għandha tiżgura li l-flus imorru għat-trażżin tal-migrazzjoni irregolari. Ser nistieden li jsir dibattitu sinċier u serju fost il-mexxejja sabiex insolvu din il-problema darba għal dejjem. Nhar il-Ġimgħa, il-Kunsill Ewropew ser jiltaqa' b'27 biex jiddiskuti l-Brexit. Jiena ħdimt biex minn din il-laqgħa joħroġ messaġġ bilanċjat. Huwa ċar li m'hemmx il-"progress suffiċjenti" li konna qed nittamaw. Għalhekk, mhux possibbli li nipproċedu għat-tieni fażi tan-negozjati. Madankollu, filwaqt li l-progress mhuwiex suffiċjenti, hemm progress promettenti, speċjalment wara d-diskors tal-Prim Ministru May f'Firenze. Għalhekk ser nirrakkomanda lill-UE27 biex jibdew tħejjijiet interni għal taħditiet dwar it-transizzjoni u r-relazzjoni futura. Il-bieraħ filgħaxija, iċċirkolajt lill-mexxejja tal-UE aġenda ġdida bħala gwida għall-ħidma tal-Unjoni Ewropea sa Ġunju 2019. Dan huwa riżultat ta' ċiklu sħiħ ta' konsultazzjonijiet individwali mal-mexxejja minn mindu ltqajna f'Tallinn ftit ġimgħat ilu. Issa hemm rieda ġdida min-naħat kollhan kulħadd biex inħeġġu u narrikkixxu l-ħidma tagħna, nibnu fuq ideat ġodda, inżommu l-għaqda tagħna u nżidu d-dinamiżmu tal-UE. Ser nappella lill-mexxejja biex jaħdmu flimkien skont skeda stretta dwar il-kwistjonijiet li identifikajna bħala l-aktar urġenti, mill-migrazzjoni sar-riforma tal-UEM, fejn staġnajna u fejn l-għoqda Gordiana teħtieġ tinqata'. L-unità hija l-objettiv tal-Aġenda tal-Mexxejja. Peress li hija l-fehma soda tiegħi li l-unità hija valur fiha nnifisha u dik l-ambizzjoni m'għandhiex tkun skuża għal diviżjoni. Għalhekk il-punt tat-tluq ser dejjem ikun l-UE27 jew, fejn adatt, l-UE28. Madankollu, l-unità lanqas ma għandha tkun sinonimu għal staġnar. Id-dimensjoni soċjali ser tkun parti importanti ta' din l-aġenda l-ġdida. U diġà f'xahar minn issa, fis-Summit Soċjali Ġusti għall-Impjiegi u t-Tkabbir f'Göteborg , il-mexxejja ser ikollhom l-opportunità li jiddiskutu kwistjonijiet soċjali. Is-summit tal-lum mal-imsieħba soċjali kien bidu eċċellenti f'dan ir-rigward. Nirringrazzjakhom.